বাংলাদেশের ওয়ার্কার্স পার্টির সভাপতি ও সমাজকল্যাণ মন্ত্রী রাশেদ খান মেনন বলেছেন, তৎকালিন পাকিস্তান আমল থেকেই সংখ্যালঘুদের উপর নির্যাতন চলে আসছে। বিভিন্ন ক্ষেত্রেই এখন আমাদের মধ্যে সাম্প্রদায়িকতার প্রকাশ ঘটছে। ২০০১ সালের নির্বাচনে সারাদেশে সংখ্যালঘু নির্যাতনের ঘটনা ঘটলেও সরকার এর কোন দায় না নিয়ে বরং দেশে কোন ঘটনা ঘটেনি বলে প্রচারণা চালিয়েছিল। বৃহস্পতিবার রাজধানীর জাতীয় প্রেস ক্লাবে আয়োজিত এক আলোচনা সভায় একথা বলা হয়। বাংলাদেশে আগামী ২৩ ডিসেম্বর জাতীয় নির্বাচনের তারিখ ঘোষণা করা হয়েছে। রাজনৈতিক দলগুলোর নির্বাচনী প্রচারণায় সংখ্যালঘুদের নিরাপত্তার দাবি ওঠে এসেছে রাজধানী ঢাকায় আয়োজিত এক গোলটেবিল আলোচনায়। মানবাধিকার সংগঠন শারি আয়োজিত আলোচনা সভার প্রধান অতিথি ছিলেন বাংলাদেশের ওয়ার্কাস পার্টির সভাপতি ও সমাজকল্যাণ মন্ত্রী রাশেদ খান মেনন। তিনি বলেন, প্রত্যেক এলাকার সকল স্তরের রাজনৈতিক নেতৃত্বের দায়িত্ব সে এলাকার সংখ্যালঘুদের নিরাপত্তা দেয়ার। দেশে ধর্মীয় সংখ্যালঘুদের নিরাপত্তা নিশ্চিতে বৈষম্য বিরোধী একটি আইন ও সংখ্যালঘু কমিশন গঠনের প্রয়োজন।